b'\n_START_ARTICLE_\nEucharistija\n_START_PARAGRAPH_\nEucharistija (lot. Eucharistia), \xc5\xa0ven\xc4\x8diausiasis Sakramentas, \xc5\xa0v. Komunija, Vie\xc5\xa1paties Vakarien\xc4\x97 ar Altoriaus Sakramentas (sutinkami ir kitokie pavadinimai)\xc2\xa0\xe2\x80\x93 daugumoje krik\xc5\xa1\xc4\x8dionyb\xc4\x97s konfesij\xc5\xb3 pripa\xc5\xbe\xc4\xafstamas sakramentas. Tradici\xc5\xa1kai teigiama, kad jis \xc4\xafkurtas J\xc4\x97zaus Kristaus Paskutin\xc4\x97s vakarien\xc4\x97s metu. \xc5\xa0is sakramentas susideda i\xc5\xa1 duonos ir vyno, kurie yra paties Kristaus k\xc5\xabnas ir kraujas. Vynas gali b\xc5\xabti naudojamas arba raudonas, arba baltas\xc2\xa0\xe2\x80\x93 praktiniais sumetimais da\xc5\xbeniausiai naudojamas baltas vynas._NEWLINE_Tikima, kad priimant komunij\xc4\x85, priimamas pats Kristus, kad yra susivienijama su juo.\n_START_SECTION_\nKatalik\xc5\xb3 ba\xc5\xbeny\xc4\x8dia\n_START_PARAGRAPH_\nPasak Katalik\xc5\xb3 ba\xc5\xbeny\xc4\x8dios Kristus \xc4\xafsteig\xc4\x97 Eucharistij\xc4\x85. Jis \xc4\xafsteig\xc4\x97 j\xc4\x85 Did\xc4\xafj\xc4\xaf ketvirtadien\xc4\xaf, \xe2\x80\x9et\xc4\x85 nakt\xc4\xaf, kuri\xc4\x85 buvo i\xc5\xa1duotas\xe2\x80\x9c (1 Kor 11, 23), su savo apa\xc5\xa1talais \xc5\xa1v\xc4\x99sdamas Paskutin\xc4\x99 vakarien\xc4\x99. _NEWLINE_\xc5\xa0io sakramento serveris yra vyskupas arba kunigas, kurio \xc4\xaf\xc5\xa1ventinimas galioja ir kuris veikia atstovaudamas Kristui kaip Galvai ir Ba\xc5\xbeny\xc4\x8dios vardu. _NEWLINE_Esminiai ir b\xc5\xabtini Eucharistijos elementai yra kvietin\xc4\x97 duona ir vynuogi\xc5\xb3 vynas._NEWLINE_Eucharistija yra tikroji Vie\xc5\xa1paties J\xc4\x97zaus Kristaus K\xc5\xabno ir Kraujo auka, kuri\xc4\x85 jis \xc4\xafsteig\xc4\x97, kad per am\xc5\xbeius iki jo at\xc4\x97jimo t\xc4\x99st\xc5\xb3si Kry\xc5\xbeiaus auka, taip patik\xc4\x97damas savo Ba\xc5\xbeny\xc4\x8diai savo Mirties ir Prisik\xc4\x97limo atminim\xc4\x85. Tai vienyb\xc4\x97s \xc5\xbeenklas, meil\xc4\x97s ry\xc5\xa1ys, Velyk\xc5\xb3 puota, per kuri\xc4\x85 priimamas Kristus, siela pripildoma malon\xc4\x97s ir suteikiamas am\xc5\xbeinojo gyvenimo laidas. Eucharistija yra atminimas ta prasme, kad ji padaro esam\xc4\x85 ir reali\xc4\x85 auk\xc4\x85, kuri\xc4\x85 Kristus kart\xc4\x85 visiems laikams ant kry\xc5\xbeiaus paaukojo T\xc4\x97vui u\xc5\xbe vis\xc4\x85 \xc5\xbemonij\xc4\x85. Eucharistijos kaip aukos pob\xc5\xabdis i\xc5\xa1rei\xc5\xa1kiamas pa\xc4\x8diais jos \xc4\xafsteigimo \xc5\xbeod\xc5\xbeiais: \xe2\x80\x9eTai yra mano k\xc5\xabnas, kuris u\xc5\xbe jus atiduodamas\xe2\x80\x9c, \xe2\x80\x9e\xc5\xa0i taur\xc4\x97 yra Naujoji Sandora mano kraujyje, kuris u\xc5\xbe_NEWLINE_jus i\xc5\xa1liejamas\xe2\x80\x9c (Lk 22, 19\xe2\x80\x9320). Kry\xc5\xbeiaus auka ir Eucharistijos auka yra viena vienintel\xc4\x97 auka. Auka ir aukotojas tapat\xc5\xabs, skiriasi tik aukojimosi b\xc5\xabdas: kruvinas \xe2\x80\x93 ant kry\xc5\xbeiaus, nekruvinas \xe2\x80\x93 Eucharistijoje. _NEWLINE_J\xc4\x97zus Kristus yra Eucharistijoje nepakartojamu ir nepalyginamu b\xc5\xabdu. Jis i\xc5\xa1 ties\xc5\xb3 yra tikrai, realiai ir substancialiai: su savo K\xc5\xabnu ir Krauju, su savo Siela ir Dievyste. Tod\xc4\x97l visas Kristus \xe2\x80\x93 Dievas ir \xc5\xbemogus \xe2\x80\x93 joje yra sakramentiniu b\xc5\xabdu, t. y. duonos ir vyno eucharistiniais pavidalais. Transsubstanciacija rei\xc5\xa1kia visos duonos substancijos pavirtim\xc4\x85 Kristaus K\xc5\xabno substancija ir visos vyno substancijos pavirtim\xc4\x85 jo Kraujo substancija. \xc5\xa0is pavirtimas vyksta per Eucharistijos mald\xc4\x85 d\xc4\x97l Kristaus \xc5\xbeod\xc5\xbeio veiksmingumo ir \xc5\xa0ventosios Dvasios veikimo. Ta\xc4\x8diau duonos ir vyno ap\xc4\x8diuopiamos savyb\xc4\x97s, t. y. eucharistiniai pavidalai, nepakinta. Duonos lau\xc5\xbeymas nepadalija Kristaus. Jis visas yra kiekviename eucharistiniame pavidale ir kiekvienoje jo dalel\xc4\x97je. Eucharistijoje Jis t\xc4\x99siasi, kol i\xc5\xa1lieka eucharistiniai pavidalai. _NEWLINE_Norint priimti \xc5\xa1vent\xc4\x85j\xc4\x85 Komunij\xc4\x85, reikia visi\xc5\xa1kai priklausyti Katalik\xc5\xb3 Ba\xc5\xbeny\xc4\x8diai ir b\xc5\xabti malon\xc4\x97s b\xc5\xabvyje, t. y. jaustis nepadarius mirtinosios nuod\xc4\x97m\xc4\x97s. Kas suvokia padar\xc4\x99s sunki\xc4\x85j\xc4\x85 nuod\xc4\x97m\xc4\x99, prie\xc5\xa1 eidamas Komunijos turi priimti Sutaikinimo sakrament\xc4\x85.'